6.9.2022
EL
Επίσημη Εφημερίδα της Ευρωπαϊκής Ένωσης
C 342/21 Τρίτη 15 Φεβρουαρίου 2022
33. καλεί τα κράτη μέλη να συνεχίσουν να μεταρρυθμίζουν τις φορολογικές αρχές, να επιταχύνουν την ψηφιοποίηση και να αρχίσουν να εφαρμόζουν στρατηγικές προσεγγίσεις για την υποστήριξη των ΜΜΕ με τη φορολογική συμμόρφωση, καθώς και για τον εντοπισμό ευκαιριών μείωσης της επιβάρυνσης· καλεί τα κράτη μέλη να πραγματοποιήσουν ορθές και ριζικές μεταρρυθμίσεις όσον αφορά την πολυπλοκότητα των φορολογικών συστημάτων, με στόχο να μειωθεί η γραφειοκρατία, η διοικητική επιβάρυνση και το κόστος συμμόρφωσης· υπενθυμίζει ότι η ευρωπαϊκή συνεργασία σε αυτό το θέμα και στην ανταλλαγή βέλτιστων πρακτικών μεταξύ των φορολογικών αρχών έχει υψηλή προστιθέμενη αξία· 34. καλεί τα κράτη μέλη να κάνουν καλύτερη χρήση του προγράμματος Fiscalis της ΕΕ, προκειμένου να βελτιωθεί η συνεργασία μεταξύ των φορολογικών αρχών στις μεταρρυθμιστικές τους προσπάθειες· καλεί, εν προκειμένω, την Επιτροπή να θεσπίσει ένα πρόγραμμα ανταλλαγών Erasmus για τους υπαλλήλους των φορολογικών αρχών, προκειμένου να ενθαρρύνει την υιοθέτηση βέλτιστων πρακτικών· 35.
ζητεί από την Επιτροπή να παρακολουθεί και να ενημερώνεται για τις νέες εθνικές φορολογικές μεταρρυθμίσεις ή τα μέτρα που εφαρμόστηκαν ως αποτέλεσμα της πανδημίας COVID-19 για τη στήριξη της οικονομίας, ιδίως τα μέτρα που δεν ήταν προσωρινά· καλεί τα κράτη μέλη να πραγματοποιήσουν μεταρρυθμίσεις στα φορολογικά συστήματα και να αξιοποιήσουν τις ευκαιρίες που προσφέρουν τα ευρωπαϊκά μέσα που αποσκοπούν να στηρίξουν την οικονομική ανάκαμψη· τονίζει ότι οι μεταρρυθμίσεις αυτές πρέπει να σέβονται το ευρωπαϊκό δημοσιονομικό πλαίσιο· υπενθυμίζει ότι οι μεταρρυθμίσεις αυτές θα πρέπει να πραγματοποιούνται με πλήρη σεβασμό των εθνικών αρμοδιοτήτων σε φορολογικά θέματα, όμως τονίζει ότι ο ισχυρός συντονισμός μεταξύ των κρατών μελών θα συνεπαγόταν σημαντική προστιθέμενη αξία· 36.
υποστηρίζει την ύπαρξη υψηλών προτύπων σεβασμού των δικαιωμάτων των φορολογουμένων, ιδίως όσον αφορά την προστασία της ιδιωτικής ζωής και των δεδομένων, σε οποιαδήποτε πολιτική και νομοθετική διαδικασία σχετικά με τη φορολογία· 37. σημειώνει ότι στις περισσότερες εθνικές διαδικασίες σύναψης συμβάσεων στα κράτη μέλη χρησιμοποιείται η χαμηλότερη τιμή ως το μοναδικό κριτήριο ανάθεσης δημόσιων συμβάσεων· υπενθυμίζει την έκκληση του Συμβουλίου προς την Επιτροπή να εξετάσει τρόπους αντιμετώπισης των στρεβλωτικών επιπτώσεων που έχει η συμμετοχή υποψηφίων οι οποίοι δραστηριοποιούνται σε περιοχές δικαιοδοσίας που περιλαμβάνονται στον ενωσιακό κατάλογο μη συνεργάσιμων περιοχών φορολογικής δικαιοδοσίας· καλεί την Επιτροπή να επανεξετάσει τη στρατηγική της για τις δημόσιες συμβάσεις για τον σκοπό αυτό· Πίνακας αποτελεσμάτων της ΕΕ στον τομέα της φορολογίας 38. λαμβάνει υπό σημείωση τις εν εξελίξει εργασίες της Επιτροπής για την κατάρτιση ενός πίνακα αποτελεσμάτων της ΕΕ στον τομέα της φορολογίας· συνιστά την χρήση οικονομικών δεικτών που να επιτρέπουν τον εντοπισμό στρεβλώσεων στην ενιαία αγορά, όπως τα επίπεδα των άμεσων ξένων επενδύσεων και οι πληρωμές δικαιωμάτων και τόκων· υπογραμμίζει ότι αυτός ο πίνακας αποτελεσμάτων πρέπει να συμβάλλει στην καταπολέμηση του φορολογικού ανταγωνισμού· καλεί την Επιτροπή να λάβει δεόντως υπόψη τις σημαντικές απώλειες δημοσίων εσόδων που επιβάλλονται από τις εθνικές φορολογικές πολιτικές οι οποίες διευκολύνουν τη φοροαποφυγή· κατανοεί ότι ο εν λόγω πίνακας αποτελεσμάτων στον τομέα της φορολογίας πρέπει να δημιουργηθεί ως μέσο για να βοηθήσει τα κράτη μέλη να πραγματοποιήσουν ορθές και ριζικές μεταρρυθμίσεις σε φορολογικά θέματα· προειδοποιεί ενάντια στη χρήση αυτού του πίνακα αποτελεσμάτων με σκοπό τον στιγματισμό συγκεκριμένων κρατών μελών, αλλά πιστεύει ότι ο πίνακας μπορεί να προωθήσει τον διάλογο σχετικά με τις αναγκαίες μεταρρυθμίσεις· ενθαρρύνει την εντατική συνεργασία με τις υφιστάμενες ευρωπαϊκές πλατφόρμες για τη δημιουργία του εν λόγω πίνακα αποτελεσμάτων· κατανοεί ότι το νέο αυτό μέσο θα μπορούσε να είναι χρήσιμο για τη διαδικασία του Ευρωπαϊκού Εξαμήνου και, συγκεκριμένα, για τις ειδικές ανά χώρα συστάσεις· o o
o
39. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών.